text: Lidt flere optimister i landsdelen
  22 februar 2013 kl. 14.21
  Indbyggerne i Syd- og Sønderjylland og på Fyn ser lidt lysere på deres tilværelse end for et år siden.
  Det fremgår af den årlige undersøgelse, hvor Region Syddanmark spørger mere end 1.000 syddanskere i et borgerpanel om deres forventninger til det kommende år.
  35 procent forventer at blive mere tilfredse med tilværelsen i 2013 end i 2012, mens kun seks procent forventer at blive mindre tilfredse. 59 procent forventer ingen ændringer.
  31 procent havde større forventninger til 2012 end 2011. Fire procent havde mindre.
  
  Lidt større forvetninger
  Mænd har lidt større forventninger til 2013 end kvinder, og aldersgruppen 30 til 39 år er mest tilfreds.
  Indbyggere med videregående uddannelse og høje indtægter trækker tilfredshedsgraden op.
  Ledige forventer også større tilfredshed i 2013, selv om de kun vurderer muligheden for at få et job til 5,6 på en skala fra 0 til 10. Sidste år vurderede ledige deres jobchancer til 7,2.
  Syd- og sønderjyderne i borgerpanelet er gennemgående mere optimistiske end fynboerne.
  Borgerpanelets vurderinger bruges som baggrund for den offentlige planlægning. For eksempel kan kommunerne vurdere, om der er optimister nok til at købe byggegrunde.
  